Document ID: 32000R2508

32000R2508
L 289/8
SLUŽBENI LIST EUROPSKE UNIJE
15.11.2000.
UREDBA KOMISIJE (EZ) br. 2508/2000
od 15. studenoga 2000.
o utvrđivanju detaljnih pravila za primjenu Uredbe Vijeća (EZ) br. 104/2000 u pogledu programa rada za ribolovnu godinu u sektoru ribarstva
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 104/2000 od 17. prosinca 1999. o zajedničkom uređenju tržišta proizvodima ribarstva i akvakulture (1), a posebno njezin članak 9. stavak 5. i članak 10. stavak 4.,
budući da:
(1)
Uredbom (EZ) br. 104/2000 zahtijeva se da organizacije proizvođača na početku svake ribolovne godine dostave program planiranoga ulova za ribolovnu godinu i da unaprijed utvrde isporuke svojih članova.
(2)
Sadržaj programa za ribolovnu godinu mora se utvrditi kako bi organizacije proizvođača ispunile svoje obveze. Stoga je potrebno utvrditi što mora sadržavati strategiju stavljanja na tržište, plan ulova i plan proizvodnje za organizacije proizvođača u sektoru ribarstva i sektoru akvakulture.
(3)
Organizacije proizvođača moraju osigurati unutarnju disciplinu kako bi se program za ribolovnu godinu mogao provesti. Kazne moraju biti razmjerne povredama, a članove je potrebno o tome unaprijed obavijestiti.
(4)
Za učinkovitu je provedbu sustava, potrebno utvrditi vrijeme podnošenja programa organizacija proizvođača i vrijeme u kojem nadležno tijelo program odobrava.
(5)
Organizacijama je proizvođača potrebno isplatiti predujam kako bi pokrile dio financijskih troškova nastalih pri izradi programa.
(6)
Primjereno je predvidjeti podnošenje izvješća o provedbi programa na kraju ribolovne godine kako bi organizacija proizvođača mogla ocijeniti učinkovitost svojega programa, te kako bi nacionalno tijelo moglo utvrditi treba li odobriti novčanu naknadu.
(7)
Mjere predviđene u ovoj Uredbi u skladu su s mišljenjem Upravljačkog odbora za proizvode ribarstva,
DONIJELA JE OVU UREDBU:
POGLAVLJE I.
Strategija stavljanja na tržište i plan ulova za organizacije proizvođača u sektoru ribarstva
Članak 1.
Za vrste iz priloga I. i IV. Uredbi (EZ) br. 104/2000, strategija stavljanja na tržište iz članka 9. stavka 1. točke (a) te Uredbe uključuje sljedeće:
(a)
broj registriranih članova organizacije proizvođača na prvi dan ribolovne godine, kako je predviđeno člankom 9. stavkom 1. ove Uredbe;
(b)
broj i vrstu ribarskih plovila koja pripadaju organizaciji proizvođača na prvi dan ribolovne godine;
(c)
obujam proizvodnje i intervencije po vrstama u prethodnoj ribolovnoj godini;
(d)
ukupan financijski promet organizacije proizvođača u prethodnoj ribolovnoj godini;
(e)
kvotu dodijeljenu organizaciji proizvođača po vrstama;
(f)
postotak ribe prodane putem aukcija ili na drugi način u prethodnoj ribolovnoj godini;
(g)
strategiju za unapređenje ili održavanje kakvoće proizvoda koji se zbrinjavaju kroz organizaciju proizvođača ili njezine članove;
(h)
dobrovoljno označivanje proizvoda ili druge promidžbene aktivnosti;
(i)
prijedlog novih tržišta ili drugih tržišnih mogućnosti.
Članak 2.
1. Vrste koje predstavljaju značajan udio iskrcanog ulova organizacije proizvođača smatraju se vrstama koje čine:
(a)
barem 5 % ukupne proizvodnje organizacije proizvođača u prethodnoj ribolovnoj godini po količini ili po vrijednosti za vrste na koje se primjenjuju ulovne kvote utvrđene u skladu s člankom 8. stavkom 4. Uredbe Vijeća (EEZ) br. 3760/92 (2); ili
(b)
barem 10 % ukupne proizvodnje organizacije proizvođača u prethodnoj ribolovnoj godini po količini ili po vrijednosti za vrste na koje se ne primjenjuju ulovne kvote iz točke (a).
2. Za vrste iz članka 9. stavka 1. točke (b) Uredbe (EZ) br. 104/2000, koje ispunjavaju zahtjeve iz stavka 1. ovog članka, plan ulova indikativni raspored stavljanja na tržište raspoređen tijekom cijele ribolovne godine, a koji se temelji na sezonskim trendovima na tržištu (cijena, proizvodnja i potražnja).
3. Plan ulova može se pojednostaviti ako nema tržišnih poteškoća, a posebno povlačenja proizvoda s tržišta.
4. Ako u državi članici postoje planovi ulova utvrđeni na razini različitoj od razine organizacija proizvođača, organizacija se proizvođača može pozvati na te planove.
Međutim, postojanje takvih planova ne oslobađa organizaciju proizvođača od donošenja daljnjih mjera za uređenje ponude svojih članova, kako je navedeno u članku 5.
POGLAVLJE II.
Strategija stavljanja na tržište i plan proizvodnje za organizacije proizvođača u sektoru akvakulture
Članak 3.
Za vrste iz Priloga V. Uredbi (EZ) br. 104/2000, strategija stavljanja na tržište iz članka 9. stavka 1. (a) te Uredbe uključuje sljedeće:
(a)
broj registriranih članova organizacije proizvođača na prvi dan ribolovne godine, kako je predviđeno člankom 9. stavkom 1. ove Uredbe;
(b)
količinu uzgojenih i prodanih organizama u prethodnoj ribolovnoj godini po vrstama;
(c)
prosječnu prodajnu cijenu tih vrsta u prethodnoj ribolovnoj godini;
(d)
ukupan financijski promet organizacije proizvođača u prethodnoj ribolovnoj godini;
(e)
korištenu metodu uzgoja;
(f)
razdoblja najveće proizvodnje i prodaje;
(g)
strategiju za unapređenje ili održavanje kakvoće proizvoda koji se zbrinjavaju kroz organizaciju proizvođača ili njene članove;
(h)
dobrovoljno označivanje proizvoda ili druge promidžbene aktivnosti;
(i)
ocjenu tržišta s prijedlogom novih tržišta ili drugih tržišnih mogućnosti.
Članak 4.
Plan proizvodnje iz druge alineje članka 9. stavka 1. točke (b) Uredbe (EZ) br. 104/2000 obuhvaća prikaz očekivane dinamike opskrbe tržišta za cijelu ribolovnu godinu temeljen na sezonskim čimbenicima proizvodnje i očekivanim trendovima na tržištu.
POGLAVLJE III.
Mjere koje se primjenjuju na vrste iz priloga I., IV. i V. Uredbi (EZ) br. 104/2000
Članak 5.
U programu rada za ribolovnu godinu iz članka 9. stavka 1. Uredbe (EZ) br. 104/2000 navode se razlozi uobičajenih teškoća na tržištu, koje su zabilježene u posljednjim ribolovnim godinama, i utvrđuju preventivne mjere za prilagodbu opskrbe.
Članak 6.
1. Organizacija proizvođača dužna je poduzeti sve potrebne mjere za poboljšanje stanja ako se zbog promjene tržišnih uvjeta:
(a)
povlačenja, izražena kao postotak količina ponuđenih na prodaju u bilo kojem mjesecu, povećaju za 5 postotnih bodova u odnosu na prosječni postotak povlačenja u posljednja tri mjeseca; ili
(b)
pojave neke druge ozbiljne poteškoće na tržištu.
Proizvodi za čije je povlačenje dodijeljena pomoć za preradu iz članka. 23. i članka 24. stavka 4. Uredbe (EZ) br. 104/2000 ne uzimaju se u obzir kao povlačenja u smislu ovog stavka.
2. Organizacija proizvođača dužna je obavijestiti nadležno tijelo države članice o svim mjerama poduzetima u skladu sa stavkom 1. Revizija programa za ribolovnu godinu nije potrebna osim ako to ne zatraži nadležno tijelo države članice.
Članak 7.
Organizacija proizvođača mora izraditi popis kazni iz članka 9. stavka 1. točke (d) Uredbe (EZ) br. 104/2000 i staviti ga na raspolaganje svim članovima.
Kazne moraju biti razmjerne povredama.
Članak 8.
Nepredviđene okolnosti iz drugog podstavka članka 9. stavka 1. Uredbe (EZ) br. 104/2000 smatraju se događajima koji ne ovise o djelovanju organizacije proizvođača, ali utječu na tržište za predmetne vrste.
POGLAVLJE IV.
Proceduralni aspekti
Članak 9.
1. Ribolovna godina traje 12 mjeseci i obično započinje 1. siječnja osim ako ne postoje opravdani razlozi da se u dogovoru s nadležnim tijelom države članice utvrdi alternativno razdoblje ili drugi datum početka godine.
2. Organizacija proizvođača podnosi svoj program za ribolovnu godinu u roku od sedam tjedana od početka ribolovne godine. Organizacija proizvođača odmah provodi program.
3. Odnosna država članica odobrava program za ribolovnu godinu u roku od 12 tjedana od početka ribolovne godine.
Ako država članica predloži organizaciji proizvođača značajne izmjene programa, rok za odobrenje može se produljiti za dodatna dva tjedna.
Članak 10.
Nakon što odnosna država članica odobri program, a najkasnije četiri mjeseca od početka ribolovne godine, ona može isplatiti predujam u visini od 50 % vrijednosti naknade dodijeljene organizaciji proizvođača u skladu s člankom 10. stavkom 1. Uredbe (EZ) br. 104/2000 uz uvjet da je organizacija proizvođača položila jamčevinu u visini od barem 105 % iznosa predujma.
Članak 11.
1. Broj plovila koji se koristi za izračun naknade iz članka 10. stavka 2. točke (a) Uredbe (EZ) br. 104/2000 odgovara ukupnom broju plovila koja pripadaju organizaciji proizvođača na prvi dan ribolovne godine.
2. Reprezentativnost organizacije proizvođača koja se koristi za izračun naknade iz članka 10. stavka 2. točke (b) Uredbe (EZ) br. 104/2000 utvrđuje se na temelju podataka iz ribolovne godine koja prethodi ribolovnoj godini za koju je donesen program.
3. Petogodišnje razdoblje iz članka 10. stavka 1. drugog i trećeg podstavka Uredbe (EZ) br. 104/2000 i iz Priloga VII. toj Uredbi jednako je pet ribolovnih godina utvrđenih člankom 9. stavkom 1. ove Uredbe.
Članak 12.
Organizacija proizvođača dužna je izraditi izvješće o svojim aktivnostima i dostaviti ga nadležnom tijelu države članice u roku od sedam tjedana od kraja ribolovne godine. Izvješće mora sadržavati sljedeće podatke:
(a)
izvješće o tržištu za vrste iz programa, u kojemu se navode sve poteškoće pri stavljanju na tržište tijekom godine, mjere poduzete za otklanjanje tih teškoća u skladu s člankom 6., uključujući kazne i, prema potrebi, razloge zbog kojih organizacija proizvođača nije uspjela otkloniti navedene poteškoće;
(b)
presliku pravila organizacije proizvođača u prvoj ribolovnoj godini provedbe programa i sve naknadne izmjene tih pravila;
(c)
popis kazni koji je izradila organizacija proizvođača u skladu s člankom 7.
Članak 13.
Ova Uredba stupa na snagu sedmog dana od dana objave u Službenom listu Europskih zajednica.
Primjenjuje se od 1. siječnja 2001.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. studenoga 2000.

Labels: 19
6